**ОБРАЗЛОЖЕЊЕ**

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

1. РАЗЛОЗИ ЗА ПОТВРЂИВАЊЕ МЕЂУНАРОДНОГ СПОРАЗУМА

Развијањем темељних и дубинских односа са Сједињеним Америчким Државама (у даљем тексту: САД) Република Србија показала је посвећеност отвореној и транспарентној политици поштовања, пријатељства и партнерства са овом државом, а све у циљу бржег економског развоја Републике Србије. Одлука Републике Србије да закључи предметни споразум заснована је управо на значају унапређења економских односа са САД за целокупан привредни развој земље.

САД, као и већина развијених економија света, руководе сопственим агенцијама за међународни развој које помажу државама у развоју да обезбеде средства за улагања у инфраструктурне пројекте, у привлачењу страних инвестиција и обезбеђивању других врста финансијске подршке. Односи Србије и САД утемељени су како на заједничкој историји, тако и на потенцијалима бројне српске дијаспоре и значајним америчким инвестицијама у Републику Србију. САД су од 2001. године до данас обезбедиле обиман износ развојне помоћи за пројекте у Србији, који су подстакли привредни раст и унапредили рад локалних заједница, али и поред тога, постоји још могућности за инвестиције у Републику Србију кроз унапређење економских и политичких односа са САД.

Додатно, САД представљају и један од главних стратешких партнера Републике Србије како на економском, тако и на политичком пољу. Такође су један од највећих инвеститора и донатора Републике Србије, а спољна трговина између Републике Србије и САД превазишла је седам стотина милиона евра у 2020. години.

У циљу продубљивања економске сарадње између САД и тадашње Савезне Републике Југославије (у даљем тексту: СРЈ) потписан је Споразум о подстицању инвестиција у 2001. години, који је омогућила Прекоморска корпорација за приватне инвестиције – *Overseas Private Investment Corporation* (у даљем тексту: OPIC), правна претходница Међународне развојне финансијске корпорације Сједињених Америчких Држава (у даљем тескту: ДФЦ), ради подршке привредном развоју и подстицању инвестиција у СРЈ.

ДФЦ као наследник OPIC представља агенцију Сједињених Америчких Држава од виталног значаја за подршку економском и финансијском развоју појединих земаља кроз пакет финансијских производа. Према мишљењима експерата за међународни развој, ДФЦ и њена претходница OPIC, доказали су кључну улогу приватног сектора за развој тржишних економија, и у том смислу, присуство ДФЦ у одређеној земљи, представља битан сигнал америчким компанијама да инвестирају, јер им управо ДФЦ обезбеђује одређене финансијске погодности кроз своје услуге.

Имајући у виду претходно наведено, усвајањем Закона о потврђивању споразума о подстицању инвестиција између Владе Републике Србије и Владе Сједињених Америчких Држава, Република Србија обезбеђује услове за почетак рада ДФЦ у Републици Србији и тиме, посредно, шаље јасну поруку да представља погодну дестинацију за приватне компаније из САД.

III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА

Извршавањем Споразума о подстицају инвестиција између Владе Републике Србије и Владе Сједињених Америчких Држава не стварају се финансијске обавезе за Републику Србију.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ МЕЂУНАРОДНОГ СПОРАЗУМА

За извршавање Споразума о подстицају инвестиција између Владе Републике Србије и Владе Сједињених Америчких Држава нису потребна средства из буџета Републике Србије.